[pic] | EVROPSKA KOMISIJA |

Bruselj, 27.4.2011

COM(2011) 229 konč.

2011/0098 (NLE)

Predlog

SKLEP SVETA

o podpisu v imenu Evropske unije in začasni uporabi Protokola, ki določa ribolovne možnosti in finančni prispevek, predvidene v Sporazumu o partnerstvu v ribiškem sektorju med Evropsko skupnostjo in Republiko Zelenortski otoki

OBRAZLOŽITVENI MEMORANDUM

Komisija je na podlagi pooblastila, ki ji ga je dal Svet[1], z Republiko Zelenortski otoki izvedla pogajanja za obnovo Protokola k Sporazumu o partnerstvu v ribiškem sektorju med Evropsko skupnostjo in Republiko Zelenortski otoki z dne 19. decembra 2006. Po zaključku pogajanj je bil 22. decembra 2010 parafiran nov protokol. Protokol zajema obdobje 3 let od 1. septembra 2011, ker bo sedanji protokol potekel 31. avgusta 2011.

Ta postopek se začenja hkrati s postopkom v zvezi s sklepom Sveta o sklenitvi Protokola ob soglasju Parlamenta in postopkom v zvezi z uredbo Sveta glede razdelitve ribolovnih možnosti med državami članicami EU.

Komisija se je pri opredelitvi pogajalskega stališča med drugim oprla na rezultate naknadne ocene zunanjih strokovnjakov.

Glavni cilj Protokola k Sporazumu je določiti ribolovne možnosti za plovila Evropske unije glede na razpoložljive presežke in finančni prispevek, ki se ločeno plača v obliki pravic dostopa in pomoči sektorju.

Splošni cilj je ohraniti sodelovanje med Evropsko unijo in Republiko Zelenortski otoki, da se v interesu obeh pogodbenic vzpostavi partnerski okvir za razvoj trajnostne ribiške politike in odgovornega izkoriščanja ribolovnih virov v ribolovni coni Zelenortskih otokov.

Novi protokol je v skladu z željo obeh pogodbenic po okrepitvi partnerstva in sodelovanju v ribiškem sektorju z vsemi razpoložljivimi finančnimi instrumenti. Zato se ponovno poudarja, da je treba vzpostaviti ustrezen okvir za spodbujanje naložb v sektor in ovrednotenje proizvodnje priobalnega ribolova.

Skupni finančni prispevek na podlagi Protokola v višini 1 305 000 EUR za celotno obdobje temelji na: a) letni referenčni tonaži 5 000 ton za 74 ladij, kar letno znaša 325 000 EUR, in b) podpori za razvoj sektorske ribiške politike v Republiki Zelenortski otoki, kar letno znaša 110 000 EUR. Ta podpora je v skladu s cilji nacionalne ribiške politike.

Kar zadeva ribolovne možnosti, bo ribolov dovoljen 28 plovilom za ribolov tuna s plavarico, 35 plovilom s površinskim parangalom in 11 plovilom za ribolov z ribiško palico. Vendar bo te ribolovne možnosti mogoče zmanjšati ali zvečati glede na letne ocene stanja staleža, kar pomeni, da bo treba tudi ustrezno preračunati finančni prispevek.

Na tej podlagi Komisija predlaga Svetu, naj sprejme sklep o podpisu in začasni uporabi Protokola.

2011/0098 (NLE)

Predlog

SKLEP SVETA

o podpisu v imenu Evropske unije in začasni uporabi Protokola, ki določa ribolovne možnosti in finančni prispevek, predvidene v Sporazumu o partnerstvu v ribiškem sektorju med Evropsko skupnostjo in Republiko Zelenortski otoki

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 43 v povezavi s členom 218(5) Pogodbe,

ob upoštevanju predloga Komisije,

ob upoštevanju naslednjega:

1. Dne 19. decembra 2006 je Svet sprejel Uredbo (ES) št. 2027/2006 o sklenitvi Sporazuma o partnerstvu v ribiškem sektorju med Evropsko skupnostjo in Republiko Zelenortski otoki[2].

2. Protokol, ki določa ribolovne možnosti in finančni prispevek, predvidene v navedenem sporazumu o partnerstvu, poteče 31. avgusta 2011.

3. Evropska unija se je z Republiko Zelenortski otoki (v nadaljnjem besedilu: Zelenortski otoki) pogajala o novem protokolu, ki plovilom Unije dodeljuje ribolovne možnosti v vodah, v katerih Zelenortski otoki izvajajo svojo suverenost oziroma jurisdikcijo na področju ribištva.

4. Po zaključku pogajanj je bil 22. decembra 2010 parafiran nov protokol.

5. Člen 15 novega protokola določa začasno uporabo Protokola, da bi lahko plovila Unije nemoteno izvajala ribolovne dejavnosti.

6. Treba je podpisati novi protokol in ga začasno uporabljati do zaključka postopkov za sklenitev Protokola –

SPREJEL NASLEDNJI SKLEP:

Člen 1

V imenu Unije se odobri podpis Protokola, ki določa ribolovne možnosti in finančni prispevek, predvidene v Sporazumu o partnerstvu v ribiškem sektorju med Evropsko skupnostjo in Republiko Zelenortski otoki, s pridržkom sklenitve navedenega protokola.

Besedilo Protokola je priloženo temu sklepu.

Člen 2

Predsednik Sveta je pooblaščen za imenovanje oseb, pooblaščenih za podpis Protokola v imenu Unije s pridržkom njegove sklenitve.

Člen 3

Protokol se v skladu s svojim členom 15 začasno uporablja od 1. septembra 2011, dokler se ne zaključijo postopki za njegovo sklenitev.

Člen 4

Ta sklep začne veljati na dan objave v Uradnem listu Evropske unije .

V Bruslju,

Za Svet

Predsednik

PRILOGA

Protokol

Protokol, o katerem sta se dogovorili Evropska unija in Republika Zelenortski otoki in ki določa ribolovne možnosti in finančni prispevek, predvidene v Sporazumu o partnerstvu v ribiškem sektorju med Evropsko skupnostjo in Republiko Zelenortski otoki

Člen 1 Obdobje uporabe in ribolovne možnosti

1. V skladu s členom 5 Sporazuma o partnerstvu v ribiškem sektorju se plovilom Evropske unije dodelijo naslednje ribolovne možnosti za obdobje 3 let:

izrazito selivske vrste (vrste iz Priloge 1 h Konvenciji Združenih narodov o pomorskem pravu iz leta 1982):

- zamrzovalna plovila za ribolov tuna s plavarico: 28 plovil,

- plovila za ribolov tuna z ribiškimi palicami: 11 plovil,

- plovila s površinskimi parangali: 35 plovil.

2. Odstavek 1 se uporablja ob upoštevanju določb členov 4 in 5 tega protokola.

Člen 2 Finančni prispevek – načini plačevanja

1. Finančni prispevek iz člena 7 Sporazuma o partnerstvu v ribiškem sektorju znaša 435 000 EUR za obdobje iz člena 1.

2. Finančni prispevek zajema:

(a) znesek za dostop do izključne gospodarske cone Zelenortskih otokov v višini 325 000 EUR letno, kar ustreza letni referenčni tonaži 5 000 ton, in

(b) posebni znesek v višini 110 000 EUR letno za podporo izvajanja sektorske ribiške politike Zelenortskih otokov.

3. Odstavek 1 se uporablja ob upoštevanju določb členov 3, 4, 5, 7 in 8 tega protokola ter členov 12 in 13 Sporazuma o partnerstvu v ribiškem sektorju.

4. Če skupni ulov plovil Evropske unije v vodah Zelenortskih otokov presega 5 000 ton letno, se znesek 325 000 EUR finančnega prispevka poveča za 65 EUR na vsako dodatno tono ulova. Vendar skupni letni znesek, ki ga plačuje Unija, ne sme presegati dvakratnega zneska iz odstavka 2(a) (325 000 EUR). Če količine ulova plovil Evropske unije presegajo količine, enakovredne dvakratnemu skupnemu letnemu znesku, se znesek za presežek plača naslednje leto.

5. Finančni prispevek iz odstavka 2(a) in (b) se plača najkasneje 60 dni po začetku veljavnosti Protokola za prvo leto in najkasneje na dan obletnice začetka veljavnosti Protokola za vsako naslednje leto.

6. Uporaba finančnega prispevka iz odstavka 2(a) je v izključni pristojnosti organov Zelenortskih otokov.

7. Finančni prispevek se plača na enotni račun državne zakladnice, odprt pri finančni ustanovi, ki jo določijo organi Zelenortskih otokov.

Člen 3 Spodbujanje trajnostnega in odgovornega ribolova v vodah Zelenortskih otokov

1. Pogodbenici se najkasneje tri mesece po začetku veljavnosti tega protokola v okviru Skupnega odbora iz člena 9 Sporazuma o partnerstvu v ribiškem sektorju dogovorita o večletnem sektorskem programu in njegovem načinu izvajanja, zlasti glede naslednjega:

7. letne in večletne smernice za uporabo finančnega prispevka iz člena 2(2)(b);

8. letni in večletni cilji, ki naj bi omogočili razvoj odgovornega in trajnostnega ribolova ob upoštevanju prednostnih ciljev, ki jih Zelenortski otoki določijo za nacionalno ribiško politiko in druge politike, ki so povezane z razvojem odgovornega in trajnostnega ribolova ali nanj vplivajo;

9. merila in postopki za letno oceno rezultatov.

2. Vse predlagane spremembe večletnega sektorskega programa morata odobriti obe pogodbenici na seji skupnega odbora ali z izmenjavo dopisov.

3. Za izvajanje večletnega programa se lahko organi Zelenortskih otokov vsako leto odločijo za dodelitev dodatnega zneska k finančnemu prispevku iz člena 2(2)(b). Taka odločitev se sporoči Evropski uniji najkasneje dva (2) meseca pred obletnico tega protokola.

4. Pogodbenici v okviru skupnega odbora vsako leto ocenita rezultate izvajanja večletnega sektorskega programa. Če letna ocena rezultatov izvajanja večletnega sektorskega programa pokaže, da se cilji, ki se neposredno financirajo z delom finančnega prispevka iz člena 2(2)(b) tega protokola, lahko Evropska komisija ta prispevek zmanjša in tako znesek, namenjen izvajanju Programa, prilagodi rezultatom izvajanja.

Člen 4 Znanstveno sodelovanje na področju odgovornega ribolova

1. Pogodbenici se obvezujeta, da bosta v vodah Zelenortskih otokov spodbujali odgovoren ribolov po načelu nediskriminacije med različnimi ribiškimi ladjevji v navedenih vodah.

2. V obdobju, ki ga zajema ta protokol, si Evropska unija in organi Zelenortskih otokov prizadevajo spremljati razvoj stanja virov v ribolovnem območju Zelenortskih otokov.

3. Pogodbenici upoštevata priporočila in resolucije Mednarodne komisije za ohranitev atlantskega tuna (ICCAT) glede odgovornega upravljanja ribolova.

4. V skladu s členom 4 Sporazuma o partnerstvu v ribiškem sektorju se pogodbenici na podlagi priporočil in resolucij, ki jih sprejme komisija ICCAT, in najboljših razpoložljivih strokovnih nasvetov posvetujeta v okviru skupnega odbora iz člena 9 Sporazuma ter sporazumno in na podlagi znanstvene razprave po potrebi uvedeta ukrepe za trajnostno upravljanje ribiških virov v zvezi z dejavnostmi plovil Evropske unije.

Člen 5 Soglasna prilagoditev ribolovnih možnosti

Ribolovne možnosti iz člena 1 se lahko soglasno prilagodijo, če priporočila in resolucije, ki jih je sprejela komisija ICCAT potrjujejo, da takšna prilagoditev zagotavlja trajnostno upravljanje ribolovnih virov, ki jih zajema ta protokol. V tem primeru se finančni prispevek iz člena 2(2)(a) sorazmerno in po načelu časovne porazdelitve poveča, ta protokol in njegova priloga pa se ustrezno spremenita.

Člen 6 Spodbujanje iztovarjanja in sodelovanja med gospodarskimi subjekti

1. Pogodbenici sodelujeta, da bi izboljšali možnosti iztovarjanja v pristaniščih Zelenortskih otokov.

2. Skupni odbor sprejme določbe v ta namen in določi raven finančnih spodbud, ki se naj uporablja.

3. Pogodbenici si prizadevata ustvariti ugodne pogoje za krepitev odnosov med njunimi podjetji na tehničnem, gospodarskem in trgovskem področju, in sicer s spodbujanjem vzpostavitve okolja, naklonjenega razvijanju poslovanja in naložb.

Člen 7 Začasna ukinitev plačila finančnega prispevka

1. Finančni prispevek iz člena 2(2)(a) in (b) se lahko začasno ukine, če se ugotovi vsaj eno od naslednjega:

(a) nastanek neobičajnih razmer razen naravnih pojavov, ki ovirajo izvajanje ribolova v izključni gospodarski coni Zelenortskih otokov;

(b) če se bistveno spremenijo politične usmeritve, na podlagi katerih je bil sklenjen ta protokol, lahko vsaka pogodbenica zahteva pregled njegovih določb, da bi se te po potrebi spremenile;

(c) Evropska unija ugotovi, da Zelenortski otoki kršijo bistvene in temeljne vidike človekovih pravic, kakor so določeni v členu 9 Sporazuma iz Cotonouja.

2. Evropska unija si pridržuje pravico do delne ali popolne ukinitve plačila posebnega finančnega prispevka iz člena 2(2)(b) tega protokola:

(a) če skupni odbor pri oceni rezultatov ugotovi, da ti niso v skladu z načrtom;

(b) če se plačilo finančnega prispevka ne izvaja.

3. Plačilo finančnega prispevka se začne ponovno izvajati po posvetu in ob soglasju pogodbenic, takoj ko se vzpostavi stanje iz obdobja pred dogodki iz odstavka 1 in/ali če to upravičujejo rezultati izvajanja finančnega prispevka iz odstavka 2.

Člen 8 Začasna prekinitev izvajanja protokola

1. Izvajanje tega protokola se lahko začasno prekine na pobudo ene od pogodbenic, če:

(a) neobičajne razmere, kakor so opredeljene v členu 7(3)(a) Sporazuma o partnerstvu v ribiškem sektorju, ovirajo izvajanje ribolovnih dejavnosti v izključni ekonomski coni Zelenortskih otokov,

(b) če se bistveno spremenijo politične usmeritve, na podlagi katerih je bil sklenjen ta protokol, lahko vsaka pogodbenica zahteva pregled njegovih določb, da bi se te po potrebi spremenile;

(c) ena od pogodbenic krši bistvene in temeljne vidike človekovih pravic, kakor so določene v členu 9 Sporazuma iz Cotonouja;

(d) Evropska unija ne plačuje finančnega prispevka iz člena 2(2)(a) iz razlogov, ki niso navedeni v členu 7 tega protokola;

(e) če se trajajoč spor med pogodbenicama ne reši s posvetovanji v skupnem odboru;

(f) ena od pogodbenic ne spoštuje določb tega protokola, njegove priloge in dodatkov.

2. Če se izvajanje Protokola začasno prekine iz razlogov, ki niso navedeni v točki 1(c), mora zadevna pogodbenica pisno uradno obvestiti o svoji nameri vsaj tri mesece pred datumom, ko naj bi takšna prekinitev začela veljati. Začasna prekinitev izvajanja Protokola iz razlogov iz točke 1(c) se začne izvajati takoj po sprejemu odločitve o začasni prekinitvi.

3. V primeru začasne prekinitve pogodbenici nadaljujeta posvetovanja in skušata doseči sporazumno rešitev spora. Če spor sporazumno rešita, se Protokol znova začne izvajati, znesek finančnega prispevka pa se zniža sorazmerno in po načelu časovne porazdelitve glede na dolžino obdobja, v katerem je bilo izvajanje Protokola začasno prekinjeno.

Člen 9 Informatizacija izmenjav

1. Zelenortski otoki in EU se zavežejo, da bodo čim prej vzpostavili informacijske sisteme, potrebne za elektronsko izmenjavo vseh informacij in dokumentov, povezanih z izvajanjem Sporazuma.

2. Čim bodo sistemi iz točke 1 tega člena začeli delovati, bo elektronski dokument v vseh pogledih veljal za enakovrednega tiskani različici.

3. Zelenortski otoki in EU se takoj obvestijo o kakršnih koli motnjah v delovanju informacijskega sistema. Informacije in dokumenti, povezani z izvajanjem Sporazuma, se v takem primeru samodejno nadomestijo s tiskano različico v skladu z določbami iz Priloge.

Člen 10 Spremljanje prek satelita

Zelenortski otoki bodo čim prej vzpostavili sistem spremljanja prek satelita (VMS) za ribiška plovila, ki lovijo v vodah Zelenortskih otokov. Čim bo sistem vzpostavljen, se bodo začele uporabljati določbe iz priloge k temu protokolu.

Člen 11 Zaupnost podatkov

Zelenortski otoki se zavezujejo, da bodo vsi podatki, pridobljeni v okviru Sporazuma, v zvezi s plovili EU in ribolovnimi dejavnostmi teh plovil, zmeraj obravnavani zaupno in se bodo uporabljali izključno za izvajanje Sporazuma.

Člen 12 Veljavne določbe nacionalne zakonodaje

1. Dejavnosti ribiških plovil Evropske unije, ki opravljajo svojo dejavnost v vodah Zelenortskih otokov, ureja zakonodaja Zelenortskih otokov, zlasti določbe načrta za upravljanje ribolovnih virov Zelenortskih otokov, razen če ni drugače predpisano v Sporazumu o partnerstvu v ribiškem sektorju, v tem protokolu ali njegovi prilogi in dodatkih.

2. Organi Zelenortskih otokov Evropsko komisijo obvestijo o vsakršni spremembi ali novi zakonodaji, povezani z ribiškim sektorjem.

Člen 13 Trajanje

Ta protokol in njegova priloga se uporabljata 3 leta od datuma začasne uporabe v skladu s členom 15, razen v primeru odpovedi v skladu s členom 14.

Člen 14 Odpoved

1. V primeru odpovedi Protokola zadevna pogodbenica pisno obvesti drugo pogodbenico o svoji nameri, da bo odpovedala Protokol, in sicer vsaj šest mesecev pred dnevom, na katerega naj bi odpoved začela veljati.

2. Po uradnem obvestilu iz prejšnjega odstavka pogodbenici začneta posvetovanja.

Člen 15 Začasna uporaba

Ta protokol se začasno uporablja od 1. septembra 2011.

Člen 16 Začetek veljavnosti

Ta protokol in njegova priloga začneta veljati na dan, ko se pogodbenici medsebojno obvestita, da so bili postopki, potrebni v ta namen, zaključeni.

PRILOGA

POGOJI ZA IZVAJANJE RIBOLOVA S PLOVILI EVROPSKE UNIJE V RIBOLOVNEM OBMOČJU ZELENORTSKIH OTOKOV

POGLAVJE I

Splošne določbe

Imenovanje pristojnega organa

Za namene te priloge in če ni navedeno drugače, vsak sklic na Evropsko unijo (EU) ali Zelenortske otoke pomeni:

- za EU: Evropsko komisijo, po potrebi prek delegacije EU na Zelenortskih otokih;

- za Zelenortske otoke: Ministrstvo za ribištvo.

Nacionalna izključna ekonomska cona

Zelenortski otoki pred začetkom veljavnosti Protokola EU sporočijo geografske koordinate izključne ekonomske cone in temeljnih črt.

Ribolovne cone

Plovila EU bodo lahko izvajala ribolovne dejavnosti nad 12 morskimi miljami od temeljnih črt.

Imenovanje lokalnega zastopnika

Vsako plovilo EU, ki namerava raztovarjati ali pretovarjati v enem od pristanišč Zelenortskih otokov, mora zastopati zastopnik s stalnim bivališčem na Zelenortskih otokih.

Bančni račun

Zelenortski otoki pred začetkom veljavnosti Protokola EU sporočijo koordinate bančnih računov, na katere je treba nakazati finančne zneske, ki jih plačujejo plovila EU v okviru Sporazuma. Stroške, ki nastanejo zaradi bančnih nakazil, plačajo lastniki plovil.

POGLAVJE II

Dovoljenja za ribolov

Predpogoj za pridobitev dovoljenja za ribolov – upravičena plovila

Dovoljenja za ribolov iz člena 6 Sporazuma se dodelijo pod pogojem, da je plovilo vpisano v register ribiških plovil EU in da so izpolnjeni vsi predhodni pogoji, ki zadevajo lastnika plovila, kapitana ali samo plovilo in izhajajo iz dejavnosti ribolova, ki jih ti izvajajo na Zelenortskih otokih na podlagi Sporazuma.

Zahtevek za dovoljenje za ribolov

EU Zelenortskim otokom predloži zahtevek za izdajo dovoljenja za ribolov za vsako plovilo, ki želi izvajati ribolovne dejavnosti na podlagi Sporazuma, in sicer najpozneje 15 dni pred datumom želenega začetka veljavnosti zahtevka in na obrazcu iz Dodatka 1 te priloge. Podatki se v obrazec natipkajo ali čitljivo napišejo z velikimi tiskanimi črkami.

Vsakemu začetnemu zahtevku za izdajo dovoljenja za ribolov na podlagi veljavnega protokola ali zahtevku zaradi tehnične spremembe zadevnega plovila mora biti priloženo naslednje:

i. dokazilo o plačilu pavšalne pristojbine za obdobje veljavnosti dovoljenja za ribolov in pavšalnega prispevka za opazovalce iz Poglavja X te priloge:

ii. imena in naslov lokalnega zastopnika plovila, če je ta bil imenovan;

iii. nedavna barvna fotografija plovila s strani (najmanjša velikost 15 cm x 10 cm);

iv. kakršen koli drug dokument, izrecno zahtevan v okviru Sporazuma.

Pri podaljšanju dovoljenja za ribolov na podlagi veljavnega protokola za plovilo z nespremenjenimi tehničnimi lastnostmi se zahtevku za podaljšanje dovoljenja priloži le potrdilo o plačilu pristojbine in pavšalnega prispevka za opazovalca.

Vnaprejšnja pavšalna pristojbina

Znesek pavšalne pristojbine se določi na podlagi letne stopnje, določene v tehničnih dokumentih iz Dodatka 2 te priloge. Zajema vse nacionalne in lokalne takse, razen pristaniških taks, taks za pretovarjanje in stroškov storitev.

Osnutek seznama plovil z dovoljenjem za ribolov

Takoj po prejetju zahtevkov za izdajo dovoljenj za ribolov Zelenortski otoki za vsako kategorijo plovil sestavijo osnutek seznama plovil, za katera je bil vložen zahtevek za izdajo dovoljenja za ribolov. Ta seznam se takoj predloži nacionalnemu organu, pristojnemu za nadzor nad ribištvom, in EU.

EU predloži osnutek seznama lastniku plovila ali zastopniku. Če so prostori EU zaprti, lahko Zelenortski otoki osnutek seznama izročijo neposredno lastniku plovila ali njegovemu zastopniku, EU pa pošljejo izvod.

Izdaja dovoljenja za ribolov

Zelenortski otoki izdajo dovoljenje za ribolov v roku 15 dni po prejemu popolne dokumentacije zahtevka.

Pri podaljšanju dovoljenja za ribolov med izvajanjem Protokola mora biti v novem dovoljenju za ribolov naveden jasen sklic k začetnemu dovoljenju za ribolov.

EU predloži dovoljenje za ribolov lastniku plovila ali zastopniku. Če so prostori EU zaprti, lahko Zelenortski otoki dovoljenje izročijo neposredno lastniku plovila ali njegovemu zastopniku, EU pa pošljejo izvod.

Seznam plovil z dovoljenjem za ribolov

Takoj po izdaji dovoljenja za ribolov Zelenortski otoki za vsako kategorijo plovil oblikujejo končni seznam plovil z dovoljenjem za ribolov v coni Zelenortskih otokov. Seznam se nemudoma predloži nacionalnemu organu, pristojnemu za nadzor nad ribištvom, in EU, ter nadomesti osnutek seznam.

Trajanje dovoljenja za ribolov

Dovoljenja za ribolov veljajo eno leto in so obnovljiva.

Pri določanju začetka obdobja veljavnosti dovoljenja letno obdobje pomeni:

i. med prvim letom izvajanja Protokola obdobje med začetkom izvajanja Protokola in 31. decembrom tega istega leta:

ii. nato vsako celo koledarsko leto;

ii. med zadnjim letom izvajanja Protokola obdobje med 1. januarjem in datumom poteka Protokola.

Hramba dovoljenj za ribolov na krovu

Dovoljenje za ribolov mora biti ves čas na krovu plovila.

Vendar lahko plovila izvajajo ribolovne dejavnosti, čim so vpisana na zgoraj navedeni osnutek seznama. Osnutek seznama se mora hraniti na takih plovilih do izdaje dovoljenj za ribolov za taka plovila.

Prenos dovoljenja za ribolov

Dovoljenja za ribolov se izdajo za določeno plovilo in niso prenosljiva.

Vendar se na zahtevo Evropske unije v primeru višje sile dovoljenje za ribolov nadomesti novim dovoljenjem za ribolov, ki se izda na ime drugega plovila, ki je podobno prvotnemu plovilu.

Prenos se izvede tako, da lastnik plovila ali njegov zastopnik Zelenortskim otokom predloži dovoljenje za ribolov, ki je predmet nadomestitve, Zelenortski otoki pa v najkrajšem možnem času pripravijo nadomestno dovoljenje. Nadomestno dovoljenje se izda v najkrajšem možnem času lastniku plovila ali njegovemu namestniku, in sicer ko se predloži dovoljenje, ki je predmet nadomestitve. Nadomestno dovoljenje začne veljati na dan predložitve dovoljenja, ki je predmet nadomestitve.

Zelenortski otoki v najkrajšem možnem času posodobijo seznam plovil z dovoljenjem za ribolov. Novi seznam se takoj predloži nacionalnemu organu, pristojnemu za nadzor nad ribištvom, in EU.

Podporna plovila

Na prošnjo EU Zelenortski otoki plovilom EU z dovoljenjem za ribolov dovolijo, da jih spremljajo podporna plovila. Podporna plovila morajo pluti pod državo zastave države članice EU ali pripadati družbi iz EU ter ne smejo biti opremljena za ribolov niti služiti za pretovarjanje.

Zelenortski otoki opredelijo podporne dejavnosti in pogoje za pridobitev dovoljenj ter sestavijo seznam podpornih plovil z dovoljenjem in ga takoj predložijo nacionalnemu organu, pristojnemu za nadzor nad ribištvom, kot tudi EU.

POGLAVJE III

Tehnični ukrepi

Tehnični ukrepi, ki se uporabljajo za plovila z dovoljenjem za ribolov in zadevajo cono, ribolovno orodje in prilov, se določijo za vsako posamezno kategorijo ribolova v tehničnih dokumentih iz Dodatka 2 te priloge.

Plovila upoštevajo vsa priporočila, ki jih je sprejela komisija ICCAT (Mednarodna komisija za ohranitev atlantskega tuna).

POGLAVJE IV

Prijava ulova

Dnevnik ribolova

Kapitan plovila EU, ki izvaja ribolovne dejavnosti na podlagi Sporazuma, vodi dnevnik ribolova; obrazec za vsako kategorijo ribolova je v Dodatku 3 te priloge.

Kapitan izpolni dnevnik ribolova za vsak dan prisotnosti plovila v ribolovni coni Zelenortskih otokov.

Kapitan v dnevnik ribolova vsak dan vpiše količino vsake vrste, opredeljene s tričrkovno oznako organizacije FAO, ki je bila ulovljena in se hrani na krovu, pri čemer se količina izrazi v kilogramih žive teže ali, po potrebi, v številu rib. Za vsako glavno vrsto kapitan navede tudi neuspešen ulov.

Kapitan v dnevnik ribolova vsak dan po potrebi vpiše količino vsake vrste, odvrženo v morje; količina se izrazi v kilogramih žive teže ali, po potrebi, v številu rib.

Dnevnik ribolova se izpolni čitljivo z velikimi tiskanimi črkami in ga podpiše kapitan.

Za pravilnost podatkov v dnevniku ribolova je odgovoren kapitan.

Prijava ulova

Kapitan prijavi ulov plovila tako, da Zelenortskim otokom predloži dnevnike ribolova, ki zajemajo obdobje prisotnosti plovila v ribolovni coni Zelenortskih otokov.

Dnevniki ribolova se predložijo na naslednji način:

i. če se plovilo mudi v enem od pristanišč Zelenortskih otokov, se izvirnik vsakega dnevnika ribolova predloži lokalnemu zastopniku na Zelenortskih otokih, ki pisno potrdi, da ga je prejel;

ii. če plovilo zapusti ribolovno cono Zelenortskih otokov, ne da bi se ustavilo v enem od pristanišč Zelenortskih otokov, se izvirnik vsakega dnevnika ribolova najpozneje v 14 dnevih po prihodu v katero koli drugo pristanišče in vsekakor v 30 dneh po zapustitvi ribolovne cone Zelenortskih otokov pošlje:

a. po pošti Zelenortskim otokom,

b. ali po telefaksu na številko, ki jo sporočijo Zelenortski otoki,

c. ali po elektronski pošti.

Pogodbenici storita vse potrebno za vzpostavitev sistema za prijavo ulova, ki bo temeljil izključno na elektronski izmenjavi podatkov:

Čim so Zelenortski otoki sposobni prejemati prijave ulova po elektronski pošti, kapitan plovila dnevnike ribolova pošlje Zelenortskim otokom na elektronski naslov, ki ga sporočijo Zelenortski otoki. Zelenortski otoki prejem elektronske pošte takoj potrdijo s povratno elektronsko pošto.

Kapitan pošlje po en izvod vsakega dnevnika ribolova EU. Za plovila za ribolov tuna in plovila s površinskimi parangali kapitan pošlje tudi izvod vsakega dnevnika ribolova na enega od naslednjih znanstvenih institutov:

i. Institut de recherche pour le développement (IRD),

ii. Instituto Español de Oceanografia (IEO),

iii. Instituto Português de Investigação Maritima (IPIMAR) ali

iv. Instituto Nacional de Desenvolvimento das Pescas (INDP).

Če se plovilo vrne v cono Zelenortskih otokov v obdobju veljavnosti dovoljenja za ribolov, ki ga ima plovilo, je potrebna nova prijava ulova.

Če se določbe v zvezi s prijavo ulova ne spoštujejo, lahko Zelenortski otoki začasno prekličejo dovoljenje za ribolov zadevnega plovila, dokler niso predložene manjkajoče prijave ulova, lastnik plovila pa kaznovan v skladu s predpisi, ki jih v ta namen določa nacionalna zakonodaja. Če se kršitve navedenih določb ponovijo, lahko Zelenortski otoki zavrnejo podaljšanje dovoljenja za ribolov. Zelenortski otoki EU takoj obvestijo o kakršni koli kazni, naloženi v zvezi s tem.

Obračun pristojbin za plovila za ribolov tuna in plovila s površinskimi parangali

EU za vsako plovilo za ribolov tuna in vsako plovilo s površinskim parangalom na podlagi svojih prijav ulova, ki so jih potrdili zgoraj navedeni znanstveni instituti, naredi končni obračun pristojbin, ki jih mora plačati določeno plovilo za ribolovno sezono izteklega se koledarskega leta.

EU predloži končni obračun Zelenortskim otokom in lastniku plovil pred 31. julijem tekočega leta. Na podlagi dokazilnega gradiva lahko Zelenortski otoki izpodbijajo končni obračun v 30 dneh po njegovi predložitvi. V primeru nestrinjanja se stranki posvetujeta v skupnem odboru. Če Zelenortski otoki v 30 dneh ne ugovarjajo proti končnemu obračunu, se šteje, da je sprejet.

Če je končni obračun višji od vnaprejšnje pavšalne pristojbine, ki je bila nakazana za pridobitev dovoljenja za ribolov, lastnik plovila razliko nakaže Zelenortskim otokom najpozneje 30. septembra tekočega leta. Če je končni obračun nižji od vnaprejšnje pavšalne pristojbine, se razlika lastniku plovila ne povrne.

POGLAVJE V

Iztovarjanje in pretovarjanje

Kapitan plovila EU, ki želi iztovoriti ali pretovoriti ulov iz cone Zelenortskih otokov v enem od pristanišč Zelenortskih otokov, mora Zelenortske otoke najmanj 24 ur pred iztovarjanjem ali pretovarjanjem uradno obvestiti o naslednjem:

a. ime ribolovnega plovila, ki bo iztovarjalo ali pretovarjalo,

b. pristanišče iztovarjanja ali pretovarjanja,

c. datum in predvideno uro iztovarjanja ali pretovarjanja,

d. količina (v kilogramih žive teže ali, po potrebi, v številu rib) vsake vrste, ki se bo iztovorila ali pretovorila (vrsta je opredeljena s tričrkovno oznako organizacije FAO),

e. v primeru pretovarjanja ime plovila prejemnika,

f. sanitarno potrdilo plovila prejemnika.

Pretovarjanje se mora izvesti v vodah pristanišča Zelenortskih otokov, ki ima za to dovoljenje. Pretovarjanje na morju je prepovedano.

Nespoštovanje teh določb sproži uporabo kazni, ki jih v ta namen določa zakonodaja Zelenortskih otokov.

Plovilo EU, ki iztovarja v pristanišču Zelenortskih otokov ali ki proda svoj ulov predelovalnemu obratu na Zelenortskih otokih, je upravičeno do finančne spodbude v obliki delnega znižanja pristojbine v skladu z omejitvami, določenimi v tehničnih dokumentih iz Dodatka 2 te priloge.

POGLAVJE VI

Nadzor

Vstop v cono in izstop iz cone

O vsakem vstopu plovila EU z dovoljenjem za ribolov v ribolovno cono Zelenortskih otokov ali izstopu iz nje se uradno obvestijo Zelenortski otoki v 3 urah pred vstopom ali izstopom.

Ob uradnem sporočilu o vstopu ali izstopu plovilo sporoči zlasti naslednje:

i. predvideni datum, ura in mesto vplutja oziroma izplutja;

ii. količina vsake vrste, ki se hrani na krovu (opredeljena s tričrkovno oznako organizacije FAO in izražena v kilogramih žive teže ali, po potrebi, v številu rib);

iii. oblika proizvodov.

Uradno obveščanje se opravi po elektronski pošti, če to ni možno pa po telefaksu ali po radijski zvezi, in sicer na elektronski naslov, klicno številko ali frekvenco, ki jih sporočijo Zelenortski otoki. Zelenortski otoki zadevnim plovilom in EU takoj sporočijo vsakršno spremembo elektronskega naslova, klicne številke ali frekvence.

Vsako plovilo, ki je prestreženo pri izvajanju ribolovnih dejavnosti v coni Zelenortskih otokov in ni uradno obvestilo ustreznih organov, se šteje za plovilo, ki izvaja ribolovne dejavnosti brez dovoljenja.

Inšpekcijski pregled na morju

Inšpekcijski pregled plovil EU z dovoljenjem za ribolov, ki se opravi v coni Zelenortskih otokov, izvedejo plovila in inšpektorji Zelenortskih otokov, ki so izrecno zadolženi za nadzor nad ribištvom.

Inšpektorji Zelenortskih otokov plovilo EU obvestijo o svoji nameri za izvedbo inšpekcijskega pregleda, preden se vkrcajo. Inšpekcijski pregled opravita največ dva inšpektorja, ki se morata pred inšpekcijskim pregledom identificirati in dokazati svojo usposobljenost za izvedbo takega pregleda.

Inšpektorji Zelenortskih otokov se zadržijo na krovu plovila EU samo tako dolgo, da opravijo naloge, povezane z inšpekcijskim pregledom. Inšpekcijski pregled opravijo tako, da čim manj vplivajo na plovilo, njegovo ribolovno dejavnost in tovor.

Zelenortski otoki lahko pooblastijo EU, da sodeluje pri inšpekcijskem pregledu na morju kot opazovalka.

Kapitan plovila EU olajša vkrcanje in delo inšpektorjev Zelenortskih otokov.

Po vsakem inšpekcijskem pregledu inšpektorji Zelenortskih otokov sestavijo poročilo o inšpekcijskem pregledu. Kapitan plovila EU lahko doda pripombe k poročilu o inšpekcijskem pregledu. Poročilo o inšpekcijskem pregledu podpišeta inšpektor, ki ga je pripravil, in kapitan plovila EU.

Preden se izkrcajo, inšpektorji Zelenortskih otokov predložijo izvod poročila o inšpekcijskem pregledu kapitanu plovila EU. Zelenortski otoki izvod poročila o inšpekcijskem pregledu pošljejo EU v 8 dneh po izvedbi pregleda.

Inšpekcijski pregled v pristanišču

Inšpekcijski pregled v pristanišču, ki se opravi za plovila EU, ki v vodah enega od pristanišč Zelenortskih otokov iztovarjajo ali pretovarjajo ulov iz cone Zelenortskih otokov, izvedejo inšpektorji Zelenortskih otokov, ki so izrecno zadolženi za nadzor nad ribištvom.

Inšpekcijski pregled opravita največ dva inšpektorja, ki se morata pred inšpekcijskim pregledom identificirati in dokazati svojo usposobljenost za izvedbo takega pregleda. Inšpektorji Zelenortskih otokov se zadržijo na krovu plovila EU samo tako dolgo, da izvedejo naloge, povezane z inšpekcijskim pregledom, pri čemer pregled opravijo tako, da čim manj vplivajo na plovilo, iztovarjanje ali pretovarjanje in tovor.

Zelenortski otoki lahko pooblastijo EU, da sodeluje pri inšpekcijskem pregledu v pristanišču kot opazovalka.

Kapitan plovila EU olajša delo inšpektorjev Zelenortskih otokov.

Po vsakem inšpekcijskem pregledu inšpektor Zelenortskih otokov sestavi poročilo o inšpekcijskem pregledu. Kapitan plovila EU lahko doda pripombe k poročilu o inšpekcijskem pregledu. Poročilo o inšpekcijskem pregledu podpišeta inšpektor, ki ga je pripravil, in kapitan plovila EU.

Preden se izkrca, inšpektor Zelenortskih otokov predloži izvod poročila o inšpekcijskem pregledu kapitanu plovila EU. Zelenortski otoki izvod poročila o inšpekcijskem pregledu pošljejo EU v 8 dneh po izvedbi pregleda.

POGLAVJE VII

Sistem spremljanja prek satelita (VMS)

Sporočila o položaju plovil – sistem VMS

Med zadrževanjem v coni Zelenortskih otokov morajo biti plovila EU z dovoljenjem za ribolov opremljena s sistemom spremljanja prek satelita ( Vessel Monitoring System – VMS), ki omogoča samodejno in stalno komuniciranje položaja plovila vsako uro centru za spremljanje ribištva ( Fisheries Monitoring Center – FMC) državi zastave plovila.

Vsako sporočilo o položaju mora

i. vsebovati

a. identifikacijo plovila,

b. najnovejši geografski položaj plovila (zemljepisna dolžina in zemljepisna širina), pri čemer je napaka položaja manjša od 500 metrov, interval zaupanja pa 99 %,

c. datum in uro zabeležbe položaja,

d. hitrost in smer plovila,

ii. in biti oblikovano v skladu z obrazcem iz Dodatka 4 te priloge.

Prvi položaj, ki se zabeleži po vstopu v cono Zelenortskih otokov, se označi z oznako „ENT“. Vsak naslednji položaj se označi z oznako „POS“, razen prvega položaja po izstopu iz cone Zelenortskih otokov, ki se označi z oznako „EXI“.

Center za spremljanje ribištva države zastave zagotovi samodejno obdelavo in po potrebi elektronski prenos sporočil o položaju. Sporočila o položaju morajo biti varno zabeleženi, hranijo pa se tri leta.

Sporočanje položaja plovila ob motnjah delovanja sistema VMS

Kapitan mora zagotoviti, da sistem VMS njegovega plovila nemoteno deluje in da se sporočila o položaju pravilno prenašajo centru za spremljanje ribištva države zastave.

V primeru motenj se sistem VMS popravi ali zamenja v enem mesecu. Po tem roku plovilu ne bo dovoljeno izvajati ribolovnih dejavnosti v coni Zelenortskih otokov.

Plovila, ki izvajajo ribolovne dejavnosti v coni Zelenortskih otokov in imajo pokvarjen sistem VMS, centru za spremljanje ribištva države zastave pošiljajo sporočila o položaju po elektronski pošti, radijski zvezi ali po telefaksu vsake štiri ure ter predložijo vse zahtevane informacije.

Varno pošiljanje sporočil o položaju Zelenortskim otokom

Center za spremljanje ribištva države zastave samodejno pošilja sporočila o položaju zadevnih plovil centru za spremljanje ribištva Zelenortskih otokov. Center za spremljanje ribištva države zastave in centre za spremljanje ribištva Zelenortskih otokov si izmenjata svoje elektronske naslove ter se nemudoma obvestita o vsakršni spremembi teh naslovov.

Pošiljanje sporočil o položaju med centrom za spremljanje ribištva države zastave in centrom za spremljanje ribištva Zelenortskih otokov se izvaja po elektronski pošti po sistemu varnega komuniciranja.

Center za spremljanje ribištva Zelenortskih otokov nemudoma obvesti center za spremljanje ribištva države zastave in EU o vsakršni prekinitvi pri sprejemanju zaporednih sporočil o položaju plovila z dovoljenjem za ribolov, če zadevno plovilo ni poslalo uradnega obvestila o izstopu iz cone.

Motnje v sistemu komuniciranja

Zelenortski otoki zagotovijo, da je njihova elektronska oprema združljiva z opremo centra za spremljanje ribištva države zastave in nemudoma obvestijo EU o vsakršnih motnjah pri komuniciranju in sprejemanju sporočil o položaju, da se čimprej poišče tehnična rešitev. Skupni odbor je obveščen o vsakršnem morebitnem sporu.

Šteje se, da je kapitan odgovoren za vsakršno dokazano manipulacijo sistema VMS plovila, ki bi lahko povzročila motnje v delovanju sistema ali spremenila sporočila o položaju. Za vsako kršitev bodo naložene kazni, ki jih določa zakonodaja Zelenortskih otokov.

Sprememba pogostnosti pošiljanja sporočil o položaju

Na podlagi utemeljenih elementov, ki bi lahko dokazovali kršitev, lahko Zelenortski otoki center za spremljanje ribištva države zastave zaprosijo za zmanjšanje pogostnosti pošiljanja sporočil o položaju plovila na trideset minut za določeno obdobje preiskave, pri čemer se izvod zahtevka pošlje EU. Zelenortski otoki pošljejo dokazni material centru za spremljanje ribištva države zastave in EU. Center za spremljanje ribištva države zastave začne takoj pošiljati sporočila o položaju Zelenortskim otokom v na novo določenih presledkih.

Po izteku določenega obdobja preiskave Zelenortski otoki obvestijo center za spremljanje ribištva države zastave in EU o morebitnem razvoju dogodkov.

POGLAVJE VIII

Kršitve

Obravnava kršitev

Vsaka kršitev, ki jo stori plovilo EU z dovoljenjem za ribolov v skladu z določbami te priloge, mora biti omenjena v poročilu o inšpekcijskem pregledu.

Dejstvo, da kapitan podpiše poročilo o inšpekcijskem pregledu, ne posega v pravico obrambe lastnika plovila v zvezi s prijavljeno kršitvijo.

Ustavitev plovila – Informativni sestanek

Če tako določa veljavna zakonodaja Zelenortskih otokov, se v zvezi s prijavljeno kršitvijo od plovila EU, ki krši predpise, lahko zahteva, da ustavi ribolovne dejavnosti in se vrne v eno od pristanišč Zelenortskih otokov, če je na morju.

Zelenortski otoki najpozneje v 24 urah EU uradno obvestijo o vsakršni ustavitvi plovila EU z dovoljenjem za ribolov. Obvestilu so priloženi dokumenti, ki dokazujejo prijavljeno kršitev.

Pred sprejetjem kakršnih koli ukrepov glede plovila, kapitana, posadke ali tovora, razen ukrepov za varovanje dokazov, Zelenortski otoki na zahtevo Evropske komisije v enem delovnem dnevu od uradnega obvestila o ustavitvi plovila skličejo informativni sestanek za pojasnitev dejstev, na podlagi katerih je bilo plovilo ustavljeno, in predstavitev morebitnih posledic. Informativnega sestanka se lahko udeleži predstavnik države zastave plovila.

Kazni za kršitve – postopek poravnave

Kazen za prijavljeno kršitev določijo Zelenortski otoki v skladu z določbami veljavne nacionalne zakonodaje.

Če razrešitev kršitve zahteva sodni postopek, se pred sprožitvijo le-tega in če kršitev ne vključuje kriminalnega dejanja, izpelje postopek poravnave med Zelenortskimi otoki in EU, da se določijo pogoji in raven kazni. V postopek poravnave je lahko vključen predstavnik države zastave plovila. Postopek poravnave se zaključi najpozneje 3 dni po uradnem obvestilu o ustavitvi plovila.

Sodni postopek – bančna varščina

Če postopek poravnave ni uspešen in se primer kršitve predloži pristojnemu sodnemu organu, lastnik plovila, ki krši predpise, položi bančno varščino pri banki, ki jo izberejo Zelenortski otoki, pri čemer znesek varščine določijo Zelenortski otoki in krije vse stroške, povezane z ustavitvijo plovila, ocenjeno globo in morebitne kompenzacijske odškodnine. Bančna varščina je blokirana do zaključka sodnega postopka.

Bančna varščina se sprosti in vrne lastniku plovila takoj, ko je izrečena sodba, in sicer:

a. v celoti, če ni izrečena nobena kazen,

b. v višini razlike, če kazen vključuje globo, ki je nižja od zneska bančne varščine.

Zelenortski otoki EU obvestijo o izidu sodnega postopka v 8 dneh po izreku sodbe.

Sprostitev plovila in posadke

Plovilo s posadko lahko izpluje iz pristanišča takoj po poravnavi kazni, ki je bila izrečena na podlagi postopka poravnave, ali po pologu bančne varščine.

POGLAVJE IX

Vkrcanje mornarjev

Število mornarjev, ki se vkrcajo

Med ribolovno sezono na Zelenortskih otokih plovila EU vkrcajo zelenortske mornarje ob upoštevanju naslednjega:

a. ladjevje plovil za ribolov tuna s plavarico vkrca najmanj 6 mornarjev;

b. ladjevje plovil za ribolov tuna z ribiškimi palicami vkrca najmanj 2 mornarja;

c. ladjevje plovil s površinskimi parangali vkrcajo najmanj 5 mornarjev;

Lastniki plovil EU si prizadevajo na krov vzeti dodatne mornarje iz Zelenortskih otokov.

Prosta izbira mornarjev

Zelenortski otoki vodijo seznam zelenortskih mornarjev, ki so usposobljeni za vkrcanje na plovila EU.

Lastnik plovila ali njegov namestnik s tega seznama prosto izbere zelenortske mornarje za vkrcanje na plovila EU in Zelenortske otoke uradno obvesti o njihovem članstvu v posadki.

Pogodbe mornarjev

Pogodbo o delu za zelenortske mornarje sestavita lastnik ali njegov namestnik in mornar, ki ga lahko zastopa sindikat, h kateremu pripada. Pogodbo odobri organ za pomorstvo Zelenortskih otokov ter navaja datum in pristanišče vkrcanja.

Po pogodbi je mornar upravičen do sistema socialnega varstva, ki mu pripada Zelenortskih otokih. Socialno varstvo vključuje življenjsko, zdravstveno in nezgodno zavarovanje.

Podpisniki prejmejo izvod pogodbe.

Zelenortski mornarji uživajo temeljne pravice na področju dela, ki jih določa Deklaracija Mednarodne organizacije dela (ILO). To zadeva zlasti svobodo združevanja in dejansko priznanje pravice do pogajanj za sklenitev kolektivnih pogodb ter odpravo diskriminacije pri zaposlovanju in opravljanju poklica.

Plača mornarjev

Plače zelenortskih mornarjev plačujejo lastniki plovil. Plača se določi pred izdajo dovoljenja za ribolov z dogovorom med lastnikom plovila ali njegovim namestnikom in zelenortskimi otoki.

Plača ne sme biti nižja od plače članov posadke nacionalnih plovil in mora upoštevati standarde ILO.

Obveznosti mornarja

Večer pred napovedanim datumom vkrcanja se mornar zglasi pri kapitanu plovila, za vkrcanje na katerega je bil imenovan. Kapitan mornarja obvesti o datumu in uri vkrcanja. Če se mornar odpove vkrcanju ali ga na dogovorjeni dan ob dogovorjenem času ni na dogovorjenem kraju, se pogodba mornarja šteje za nično, lastnik plovila pa je samodejno oproščen obveznosti do njegovega vkrcanja. V takem primeru se lastniku plovila ne naloži finančna kazen ali kompenzacijsko plačilo.

Nevkrcanje zelenortskih mornarjev

Lastniki plovil, ki ne vkrcajo zelenortskih mornarjev, pred 30. septembrom tekočega leta za vsakega mornarja, ki manjka do števila, določenega na začetku tega poglavja, plačajo pavšalni znesek 20 EUR za vsak dan prisotnosti svojih plovil v coni Zelenortskih otokov.

Za znesek Zelenortski otoki uporabijo za financiranje usposabljanja svojih mornarjev.

POGLAVJE X

Opazovalci Zelenortskih otokov

Opazovanje ribolovnih dejavnosti

Ribolovne dejavnosti plovil z dovoljenjem za ribolov, ki se izvajajo na podlagi Sporazuma, se opazujejo.

Opazovanje se izvaja v skladu s priporočili, ki jih je sprejela komisija ICCAT (Mednarodna komisija za ohranitev atlantskega tuna).

Plovila in imenovani opazovalci

Zelenortski otoki odločijo, katera plovila EU morajo vkrcati opazovalca, ter najpozneje 15 dni pred predvidenim datumom vkrcanja opazovalca imenujejo opazovalca za posamezno plovilo.

Ob dodelitvi dovoljenj za ribolov Zelenortski otoki EU in lastnika plovil ali njegovega namestnika obvestijo o plovilih, ki morajo vkrcati opazovalca, in imenovanih opazovalcih ter dolžini obdobja prisotnosti opazovalca na krovu posameznega plovila. Zelenortski otoki takoj obvestijo EU in lastnika plovila ali njegovega namestnika o vsakršni spremembi izbora plovil, ki morajo vkrcati opazovalca, in imenovanih opazovalcih.

Zelenortski otoki si prizadevajo, da ne imenujejo opazovalcev za plovila, ki že imajo opazovalca v okviru dejavnosti v ribolovnih conah, ki niso ribolovna cona Zelenortskih otokov, ali za katera je že bilo uradno določeno, da vkrcajo opazovalca v zadevni ribolovni sezoni.

Opazovalci se na krovu plovila zadržijo samo tako dolgo, da opravijo svoje naloge.

Pavšalni finančni prispevek

Ob plačilu pristojbine lastnik plovila Zelenortskim otokom za vsako plovilo nakaže pavšalni znesek 100 EUR na leto.

Plača opazovalca

Plačo in socialne prispevke za opazovalca krijejo Zelenortski otoki.

Pogoji vkrcanja

Pogoje vkrcanja opazovalca, zlasti trajanje njegove prisotnosti na krovu, se določijo z dogovorom med lastnikom plovila ali njegovim namestnikom in Zelenortskimi otoki.

Opazovalci se na krovu obravnavajo kot častniki. Vendar se pri nastanitvi opazovalca na krovu upošteva tehnična struktura plovila.

Stroške nastanitve in hrane na krovu plovila plača lastnik plovila.

Kapitan stori vse, kar je v njegovi moči, da zagotovi fizično varnost in dobro počutje opazovalca.

Opazovalec ima na voljo vso opremo, ki jo potrebuje za opravljanje svojih nalog. Opazovalec ima dostop do sredstev komuniciranja in dokumentov v zvezi z ribolovnimi dejavnostmi plovila, zlasti dnevnika ribolova in navigacijskega dnevnika, ter do delov plovila, ki so neposredno povezani z izvajanjem njegovih nalog.

Obveznosti opazovalca

Med prisotnostjo na krovu opazovalec:

a. stori vse potrebno za zagotovitev nemotenega poteka ribolovnih dejavnosti;

b. spoštuje blago in opremo, ki so na krovu;

c. spoštuje zaupnost vseh dokumentov, ki pripadajo plovilu.

Vkrcanje in izkrcanje opazovalca

Opazovalec se vkrca v pristanišču, ki ga določi lastnik plovila.

Lastnik plovila ali njegov namestnik Zelenortskim otokom 10 dni pred vkrcanjem sporoči datum, uro in pristanišče vkrcanja opazovalca. Če se opazovalec vkrca v tujini, stroške potovanja do pristanišča vkrcanja plača lastnik plovila.

Če mornarja v 12 urah po dogovorjenem datumu in uri ni v pristanišču vkrcanja, je lastnik plovila samodejno oproščen obveznosti do vkrcanja tega mornarja. Plovilo lahko zapusti pristanišče in začne izvajati ribolovne dejavnosti.

Če se opazovalec ne izkrca na Zelenortskih otokih, lastnik plovila krije stroške čimprejšnje vrnitve opazovalca na Zelenortske otoke.

Naloge opazovalca

Opazovalec opravlja naslednje naloge:

(a) opazovanje ribolovnih dejavnosti plovila;

(b) preverjanje položaja plovila med ribolovnimi dejavnostmi;

(c) izvajanje biološkega vzorčenja v okviru znanstvenih programov;

(d) beleženje uporabljenega ribolovnega orodja,

(e) preverjanje podatkov o ulovu v coni Zelenortskih otokov, ki so zapisani v ladijskem dnevniku,

(f) preverjanje odstotka prilova in ocena zavrženega ulova;

(g) Sporočanje, vsaj enkrat tedensko, po radijski zvezi, telefaksu ali elektronski pošti ugotovitev, vključno s količino ulova in prilova na krovu, kadar plovilo izvaja ribolovne dejavnosti v coni Zelenortskih otokov.

Poročilo opazovalca

Opazovalec kapitanu plovila predloži poročilo o svojih ugotovitvah, preden se izkrca. Kapitan plovila EU lahko doda pripombe k poročilu opazovalca. Poročilo podpišeta opazovalec in kapitan. Kapitan prejme izvod poročila od opazovalca.

Opazovalec poročilo predloži Zelenortskim organom, ti pa najpozneje v 8 dneh po izkrcanju opazovalca pošljejo izvod EU.

Dodatki k Prilogi

1. Dodatek 1 – obrazec za izdajo dovoljenja za ribolov

2. Dodatek 2 – tehnični dokumenti

3. Dodatek 3 – dnevnik ribolova

4. Dodatek 4 – oblika sporočila o položaju VMS

Dodatek 1 – Obrazec za izdajo dovoljenja za ribolov

MINISTRSTVO ZA RIBIŠTVO

Vloga za dovoljenje za tuja industrijska ribiška plovila:

1. Ime lastnika plovila:

2. Naslov lastnika plovila:

3. Ime predstavnika ali lokalnega zastopnika lastnika plovila:

4. Naslov predstavnika ali lokalnega zastopnika lastnika plovila:

5. Ime kapitana:

6. Ime plovila:

7. Registrska številka:

8. Datum in kraj izgradnje:

9. Država zastave:

10. Pristanišče registracije:

11. Pristanišče opreme plovila:

12. Celotna dolžina:

13. Širina:

14. Bruto tonaža:

15. Neto registrska tonaža:

16. Zmogljivost skladiščenja:

17. Hladilna in zamrzovalna zmogljivost

18. Vrsta in moč motorja:

19. Ribolovno orodje:

20. Število mornarjev:

21. Komunikacijska oprema:

22. Klicni znak

23. Klicni signali:

24. Ribolovne dejavnosti, ki se bodo opravljale:

25. Kraj iztovarjanja ulova:

26. Ribolovne cone:

27. Vrste, ki se bodo lovile:

28. Obdobje veljavnosti:

29. Posebni pogoji:

30. Druge dejavnosti prosilca na Zelenortskih otokih

Mnenje Generalnega direktorata za ribištvo:

Pripombe Ministrstva za ribištvo, kmetijstvo in podeželje:

Dodatek 2 – tehnični dokumenti

OBRAZEC 1: PLOVILA ZA RIBOLOV TUNA Z RIBIŠKIMI PALICAMI |

Ribolovna cona: |

več kot 12 morskih milj od temeljne črte. |

Dovoljeno orodje: |

ribiške palice. |

Prilov: |

Spoštovanje priporočil ICCAT in FAO. |

Dovoljena tonaža/Pristojbine: |

Dodatna pristojbina na tono ulova. | 25 EUR/tono |

Pavšalna letna pristojbina: | 450 EUR za 18 ton na plovilo. |

Število plovil z dovoljenjem za ribolov: | 11 plovil. |

Finančna spodbuda za prostovoljno izkrcanje in prodajo ulova |

Plovila, ki prostovoljno izkrcajo ulov v pristanišču Zelenortskih otokov, so upravičena do znižanja pristojbine, in sicer za 5 EUR na tono izkrcanega ulova. Dodatno znižanje v višini 5 EUR na prodano tono ulova se dodeli v primeru prodaje ribiških proizvodov predelovalnemu obratu na Zelenortskih otokih. Ta sistem znižanja se uporablja do zneska višine največ 50 % zaključnega obračuna ulova. |

OBRAZEC 2: PLOVILA ZA RIBOLOV TUNA Z RIBIŠKIMI PALICAMI IN PLOVILA S POVRŠINSKIMI PARANGALI |

Ribolovna cona: |

več kot 12 morskih milj od temeljne črte. |

Dovoljeno orodje: |

plavarica plovila za ribolov s površinskimi parangali |

Prilov: |

Spoštovanje priporočil ICCAT in FAO. |

Dovoljena tonaža/Pristojbine: |

Dodatna pristojbina na tono ulova: | 35 EUR/tono |

Pavšalna letna pristojbina: | 4375 EUR za 125 ton na plovilo za ribolov tuna s plavarico, 3150 EUR za 90 ton na plovilo s površinskimi parangali. |

Število plovil z dovoljenjem za ribolov: | 28 plovil za ribolov tuna s plavarico, 35 plovil s površinskimi parangali. |

Finančna spodbuda za prostovoljno izkrcanje in prodajo ulova |

Plovila, ki prostovoljno izkrcajo ulov v pristanišču Zelenortskih otokov, so upravičena do znižanja pristojbine, in sicer za 5 EUR na tono izkrcanega ulova. Dodatno znižanje v višini 5 EUR na prodano tono ulova se dodeli v primeru prodaje ribiških proizvodov predelovalnemu obratu na Zelenortskih otokih. Ta sistem znižanja se uporablja do zneska višine največ 50 % zaključnega obračuna ulova. |

Dodatek 3 – dnevnik ribolova

LADIJSKI DNEVNIK ICCAT ZA RIBOLOV TUNOV |

Parangal Živa vaba Zaporna plavarica Vlečna mreža Drugo |

Država zastave: ……………………………………………………………………........................... | Zmogljivost – (mt): ……………………………………………........ |

Registrska številka: ………………………………………………………………................................... | Kapitan: ……………………………………………………….... |

Lastnik plovila: ………………………………………………………….......................... | Število članov posadke: ….…………………………………………………........................ |

Naslov: ………………………………………………………………………….... | Datum poročila: ………………………………………………...... |

(Poročilo pripravil): ………………………………………………................................. | Število dni na morju: | Število dni ribolova: Število metov: | Št. plovbe: |

Datum | Sektor | Temperatura vode na površini (ºC) | Ribolovni napor Število uporabljenih trnkov | Ulov | Isco usado na pesca (Uporabljena vaba) |

1 – Uporabi se en list na mesec in ena vrstica na dan. | 3 – „Dan“ se nanaša na dan, ko se namesti parangal. | 5 – Zadnja vrstica (Masa iztovarjanja) se izpolni šele ob koncu plovbe. Zabeleži se dejanska teža ob iztovarjanju. |

2 - Ob koncu vsake plovbe se izvod dnevnika pošlje dopisniku ali na sedež ICCAT, Calle Corazón de María, 8, 28002 Madrid, Španija | 4 – Območje ribolova se nanaša na položaj plovila. Treba je zaokrožiti minute in zabeležiti stopinje zemljepisne širine in dolžine. Treba je označiti S/J in V/Z. | 6 – Vsi tukaj zabeleženi podatki so strogo zaupni. |

Dodatek 4 – oblika sporočila o položaju VMS

POŠILJANJE SPOROČIL SISTEMA ZA SPREMLJANJE PLOVIL (VMS) ZELENORTSKIM OTOKOM POROČILO O POLOŽAJU

Podatek | Oznaka | Obvezen ali neobvezen? | Vsebina |

Začetek zapisa | SR | O | Podatek o sistemu – označuje začetek zapisa. |

Prejemnik | AD | O | Podatek o sporočilu – naslovnik. Tričrkovna oznaka države ISO. |

Pošiljatelj | FR | O | Podatek o sporočilu – pošiljatelj. Tričrkovna oznaka države ISO. |

Država zastave | FS | NO |

Vrsta sporočila | TM | O | Podatek o sporočilu – vrsta sporočila „POS“. |

Radijski klicni znak | RC | O | Podatek o plovilu – mednarodni radijski klicni znak plovila. |

Notranja referenčna številka pogodbenice | IR | NO | Podatek o plovilu – enotna številka pogodbenice (tričrkovna oznaka ISO države zastave, ki ji sledi številka). |

Zunanja registrska številka | XR | O | Podatek o plovilu – številka na boku plovila. |

Zemljepisna širina | LA | O | Podatek o položaju – položaj plovila v stopinjah in minutah S/J SSMM) (WGS -84). |

Zemljepisna dolžina | LO | O | Podatek o položaju plovila – položaj v stopinjah in minutah V/Z SSMM) (WGS-84). |

Smer | CO | O | Smer plovila glede na 360°. |

Hitrost | SP | O | Hitrost plovila v desetinah vozlov. |

Datum | DA | O | Podatek o položaju – datum zabeleženja položaja UTC (LLLLMMDD). |

Ura | TI | O | Podatek o položaju – čas zabeleženja položaja UTC (UUMM). |

Konec zapisa | ER | O | Podatek o sistemu – označuje konec zapisa. |

Nabor znakov: ISO 8859.1

Vsak prenos podatkov je strukturiran na naslednji način:

- dvojna poševnica (//) in oznaka polja označujeta začetek prenosa,

- enojna poševnica (/) ločuje oznako polja in podatke.

Neobvezni podatki se vstavijo med začetek in konec zapisa.

[1] Sklep št. 12600/10 z dne 27. septembra 2010.

[2] Uredba Sveta št. 2027/2006 z dne 19. decembra 2006, UL L 414, 30.12.2006, str. 1.